Jamnia teooria

**Jamnia teooria** (ka *Jamnia nõukogu teooria*, *Javne/Jamnia sinodi teooria*; inglise k *Council of Jamnia*) on 19. sajandi lõpul kujunenud (ja 20. sajandi esimesel poolel levinud) väide, et u 90. aastatel pKr toimus Javnes (Jamnias) rabide „nõukogu/sinod“, mis *sulges* heebrea piibli (Tanahi) kaanoni või kehtestas lõpliku raamatute loendi. Tänapäeva kaanoniloo uurimuses peetakse seda käsitlust valdavalt hüljatuks: allikad ei kinnita ühtegi kaanonit „sulgevat“ Jamnia kirikukogu ega lõpliku nimekirja kehtestamist sellisel moel, nagu teoorias seda esitati.

## Taust: Javne/Jamnia akadeemia
Pärast Jeruusalemma templi hävingut (70 pKr) tegutses Javne piirkonnas rabiinne õppekeskus, kus arutati mitmesuguseid judaistliku elu taastamise ja normeerimise küsimusi. Vanemas kirjanduses hakati neid hilisemaid arutelusid mõnikord esitama kui formaalset „sinodit“, kuid kaasaegne uurimisseis rõhutab, et tegemist oli rabide diskussioonidega, mitte kirikukoguga, mis tegelenuks tekstide kanoonilisuse küsimustega.

## Teooria päritolu (19. saj)
Teooria klassikaline kuju seostub Heinrich Graetzi rekonstruktsiooniga (1871), mis sidus Javne rabiinse ringkonna arutelud Mišna käsitlusega sellest, kas teatud kirjutised „rüvetavad käsi“ (Mišna *Yadayim* 3:5). Sellest arenes populaarne narratiiv ühest hilisest koosolekust, mis olevat kaanoni „lukku pannud“.

## Teooria probleem
Jamnia teooria põhiprobleem on allikaline, tähendab, rabiinlikud ja varased kirjanduslikud allikad ei kirjelda sündmust, mida saaks käsitleda kaanonit käsitlenud või kinnitava „nõukoguna“, ega anna mingit märku lõpliku raamatute loendi kehtestamisest Javnes. Mišna termin „(käsi) rüvetama“ on tehniline kategooria, mille täpne funktsioon ja seos „pühakirja“ staatusega pole selge ega anna alust küsimuse samastamiseks kaanoni omaga, mis on sootuks teine teema.

### „Jamnia nõukogu“ kui müüt uurimusloos
Uurimuskirjanduses rõhutatakse korduvalt, et „Jamnia sinodi“ kui kaanoni sulgemise sündmuse jaoks puudub kinnitav tõendusmaterjal. Näiteks on ühe kaasaegse kokkuvõtte sõnastus ühemõtteline: “puuduvad allikmaterjalid, mis kinnitaksid sinodi kokkukutsumist ... Jamnias ... [ning] pole mingeid viiteid sellele, et kanooniliste juudi pühakirjade lõplik nimekiri oleks Jamnias paika pandud.”. D. E. Aune käsitleb eraldi „Javne/Jamnia kirikukogu“ idee tekkimist ja levikut kui hilisemat uurimuslikku konstruktsiooni (kui „müüti“), mitte ajaloolist sündmust allikates. Oikumeeniline õppepiibel *The New Oxford Annotated Bible* 
märgib, et nn Jamnia nõukogu idee tekkis 19. sajandil rabiinlike tekstide
vääriti ja anakronistlikust lugemisest ning et see käsitlus on
alates 1960. aastatest uurimuskirjanduses korduvalt ja veenvalt
diskrediteeritud. 

## Kaanoni kujunemine enne ja sõltumatult Jamnia müüdist
Jamnia teooria eeldab, et kaanon „pandi paika“ alles pärast 70/90 pKr. Uurimus (sh klassikalised käsitlused, mida Jamnia-debatis on tsiteeritud) rõhutab pigem, et 1. sajandiks oli juudi pühakirjakorpus juba tugevalt piiritletud ning Jamnia arutelud ei tegelenud kanoniseerimisega, vaid rituaalse rüveduse ja puhtuse vaidlustega. F. F. Bruce võtab Jamnia sinodi teooriasse suhtumise kokku, öeldes, et on “tõenäoliselt ebamõistlik kõnelda nii, nagu oleks eksisteerinud mingi Jamnia nõukogu või sinod, mis määras kindlaks Vana Testamendi kaanoni piirid.” Uurijad nagu Roger T. Beckwith ja Philip R. Davies on osutanud, et Vana Testamendi kaanon oli paika seatud 2.-1. saj. jooksul eKr. Josephuse kirjutistest ilmneb, et juutidel oli tema ajal (1. saj pKr) selgelt piiritletud arusaam autoriteetsetest tekstidest.

## Vaata ka
* Tanah
* Heebrea Piibel
* Piibli kaanon
* Javne

## Viited




## Kirjandus
* Graetz, Heinrich. *Kohelet oder der Salomonische Prediger: Übersetzt und kritisch erläutert*. Leipzig, 1871.
* Christie, W. M. “The Jamnia Period in Jewish History.” *The Journal of Theological Studies* os-XXVI/104 (1925): 347–364.
* Lewis, Jack P. “What Do We Mean By Jabneh?” *Journal of the American Academy of Religion* XXXII/2 (1964): 125–132.
* Lewis, Jack P. “Jamnia Revisited.” Teoses: Lee Martin McDonald; James A. Sanders (toim), *The Canon Debate*. Peabody, MA: Hendrickson, 2002.
* Leiman, Sid Z. *The Canonization of Hebrew Scripture: The Talmudic and Midrashic Evidence*. 1976.
* Lim, Timothy H. “The Defilement of the Hands as a Principle Determining the Holiness of Scriptures.” *The Journal of Theological Studies* 61/2 (2010): 501–515.
* Aune, D. E. “On the Origins of the ‘Council of Javneh’ Myth.” *Journal of Biblical Literature* 110/3 (1991): 491–493.
* Bruce, F. F. *The Canon of Scripture*. 1988.